BKD จ่อซื้อเซอร์วิสอพาร์ทเม้นท์ 2 พันลบ.มั่นใจรายได้ปีนี้โตตามเป้าที่ 40-50%
BKD ศึกษาร่วมทุนซื้อเซอร์วิสอพาร์ทเม้นท์ 2 พันลบ.ตั้งเป้ารายได้ปี 59 แตะ 2 พันลบ.มั่นใจรายได้ปีนี้โตตามเป้าที่ 40-50% และโตต่อเนื่องมาที่ระดับ 2 พันลบ.ในปีหน้า จากประมูลงานทั้งในและตปท.ต่อเนื่อง 
3 พ.ย. 2558

นางนุชนารถ รัตนสุวรรณชาติ ประธานกรรมการบริหาร และกรรมการผู้จัดการ บริษัท บางกอก เดค-คอน จำกัด (มหาชน) หรือ BKD เปิดเผยว่า สำหรับแนวโน้มผลการดำเนินงานในปีนี้มั่นใจว่าจะทำรายได้ได้ตามเป้าหมายที่คาดว่าจะเติบโต 40-50% จาก 906.83 ล้านบาทในปีก่อน จากการรับรู้รายได้งานในมือ(Backlog) ในปีนี้ 1.3 พันล้านบาท ขณะที่อาจปรับแผนบริหารจัดการที่ดินกรุงเทพกรีฑาเป็นการขายแทนการพัฒนา หลังราคาที่ดินพุ่งขึ้นมาก
ส่วนในปีหน้าบริษัทคาดว่ารายได้มีโอกาสพุ่งแตะ 2 พันล้านบาท เนื่องจากบริษัทได้งานมากขึ้นในปีนี้และจะรับรู้เป็นรายได้เข้ามาในปี 59 เป็นจำนวนมาก รวมทั้งมีงานการการเข้าประมูลงานทั้งในและต่างประเทศต่อเนื่อง ซึ่งจะช่วยหนุนให้อัตรากำไรสุทธิเติบโตมากขึ้นจากปีนี้ที่คาดว่าจะทำได้ไม่ต่ำกว่า 13%
ขณะที่ล่าสุด บริษัทอยู่ระหว่างศึกษาการร่วมทุนกับนักลงทุนรายหนึ่งเพื่อเข้าซื้อกิจการเซอร์วิสอพาร์ทเม้นท์ ย่านสุขุมวิทมูลค่าราว 2 พันล้านบาท ซึ่งเบื้องต้นบริษัทคาดว่าจะได้รับประโยชน์จากงานรีโนเวทโครงการ และสร้างรายได้ค่าเช่าเข้ามาเป็นรายได้ประจำ